
Odbor za privredu, regionalni razvoj,
trgovinu, turizam i energetiku

B e o g r a d
ZAPISNIK
11. SEDNICE ODBORA ZA PRIVREDU, REGIONALNI RAZVOJ, TRGOVINU, 
TURIZAM  I ENERGETIKU, ODRŽANE 26. JUNA 2025. GODINE
		
	Sednica je počela u 15,00 časova.
	Sednicom je do izbora narodnog poslanika dr Dušana Bajatovića za predsednika Odbora, predsedavao Nikola Radosavljević, zamenik predsednika Odbora.
		Pored predsedavajućih dr Dušana Bajatovića i Nikole Radosavljevića, sednici su prisustvovali: Ivana Stamatović, Miljana Milojević, Ana Beloica Martać, Stanislava Janošević, Tijana Davidovac, Goran Nikolić, Miroslav Kondić, Vojislav Vujić, Dalibor Jekić, Željko Veselinović i doc. dr Biljana Đorđević, članovi Odbora. 
	Sednici je prisustvovao Branko Pavlović, zamenik odsutnog člana Odbora Dragana Stanojevića.
		Sednici nisu prisustvovali članovi Odbora: Žarko Ristić, prof. dr Slobodan Cvejić i Zoran Sandić, niti njihovi zamenici. 
		Sednici je prisustvovao i narodni poslanik Stefan Janjić, koji nije član Odbora.	 
		Sednici su, na poziv zamenika predsednika, prisustvovali: ispred Ministarstva rudarstva i energetike Veljko Stamenković, sekretar Ministarstva; ispred Ministarstva finansija: Slavica Savičić, državni sekretar, Ivana Peković i Srđan Popović, savetnici u Ministarstvu finansija, i Olivera Jocić, pomoćnik ministra unutrašnje i spoljne trgovine.
		Zamenik predsednika Odbora je obavestio da je Vlada Republike Srbije dostavila  predlog da se radi davanja saglasnosti za privremenu primenu ugovora razmotri Osnova za zaključivanje Ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na Međunarodnoj priznatoj izložbi EKSPO 2027 Beograd Srbija i tekst Ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na Međunarodnoj priznatoj izložbi EKSPO 2027 Beograd Srbija ( broj 337-1227/25 od 23. juna 2025. godine). 
		Na predlog zamenika predsednika, Odbor je većinom glasova ("za" 12, „nije glasalo“ dvoje) usvojio predlog za dopunu dnevnog reda.
	Na predlog zamenika predsednika, Odbor je većinom glasova ("za" 11, “protiv“ jedan, „uzdržan“ jedan, „nije glasao“ jedan) utvrdio sledeći

D n e v n i   r e d:
1. Izbor predsednika Odbora;
2. Razmatranje Predloga odluke o izboru članova Saveta Agencije za energetiku Republike Srbije, koji je podnela Vlada;
3. Razmatranje Osnove za zaključivanje Ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na Međunarodnoj priznatoj izložbi EKSPO 2027 Beograd Srbija i teksta ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na Međunarodnoj priznatoj izložbi EKSPO 2027 Beograd Srbija, koju je podnela Vlada.

Prva tačka: IZBOR PREDSEDNIKA ODBORA

            	Nikola Radosavljević, zamenik predsednika, ukratko je obrazložio predlog da se za predsednika Odbora izabere narodni poslanik dr Dušan Bajatović, član Odbora. U obrazloženju je naveo da je dr Dušan Bajatović od 2000. godine obavljao  dužnosti u državnim organima. Bio je poslanik i šef Poslaničke grupe Socijalističke partije Srbije Državne zajednice Srbija i Crna Gora, narodni poslanik u Narodnoj skupštini Republike Srbije, kao i poslanik u Skupštini Autonomne Pokrajine Vojvodine. Bio je član, a jedno vreme i predsednik Odbora za odbranu i unutrašnje poslove, odnosno Odbora za kontrolu službi bezbednosti, a takođe i šef delegacije Republike Srbije pri Parlamentarnoj skupštini NATO-a. U svim sazivima Narodne skupštine je bio, a i sada je, član Odbora za finansije, republički budžet i kontrolu trošenja javnih sredstava, kao i član Delegacije u Parlamentarnoj skupštini Organizacije dogovora o kolektivnoj bezbednosti (ODKB). Kontatovao je da dr Bajatović ispunjava apsolutno sve uslove za izbor za predsednika Odbora i smatra da će budući predsednik Odbora svoju dužnost obavljati savesno, dobro i u skladu sa svim zakonskim propisima i aktima koje Odbor ima.
	U diiskusiji je u kojoj je istaknuta podrška, predloženo da budući predsednik kao iskusan čovek i privrednik posveti veću pažnju ekonomiji i privredi, da Odbor rapravlja o konkretnim temama, daje konstruktivne predloge i sugestije kako da se podstakne privredna aktivnost, sačuvaju radna mesta, plate i zaposleni. Izneto je da Odbor ima nadležnosti da razmatra zakone, druge opšte akte i druga pitanja iz oblasti energetike, naftne i gasne privrede, funkcionisanja javnih preduzeća u oblastima industrije, rudarstva, energetike, trgovine i prometa robe i usluga, kontrole usluga merila i mernih jedinica, funkcionisanja tržišta, sprečavanja monopolskog delovanja i  nelojalne konkurencije, zaštite potrošača itd.  Ocenjeno je da je i u tom smislu predloženi kandidat kompetentan, ali s obzirom na to da istovremeno obavlja i niz drugih funkcija, da je direktor „Srbijagas“-a, postavljeno je pitanje da li ima sukoba interesa. Ocenjeno je da je  predlog da se za predsednika Odbora izabere dr Dušan Bajatović zaista odličan predlog, s obzirom da je često i odgovorno učestvovao u debatama na sednicama Narodne skupštine, a po iskustvu koje ima, nema konkurenciju. 
	U diskusiji su učestvovali narodni poslanici: Nikola Radosavljević, Vojislav Vujić, Željko Veselinović, doc. dr Biljana Đorđević i Stanislava Janošević. 

Na predlog  zamenika predsednika, Odbor je većinom glasova izabrao dr Dušana Bajatovića za predsednika Odbora. „Za“ je glasalo 11 članova Odbora, „protiv“ dvoje, „uzdržan“  jedan član Odbora.
Dr Dušan Bajatović je zahvalio na izboru i preuzeo predsedavanje sednicom Odbora. Istakao je da će se truditi da opravda očekivanja i vlasti i opozicije i da će Odbor imati kvalitetnu i dobru raspravu.



Druga tačka: RAZMATRANjE PREDLOGA ODLUKE O IZBORU ČLANOVA SAVETA AGENCIJE ZA ENERGETIKU REPUBLIKE SRBIJE

		Predsednik Odbora je podsetio da je Vlada kao ovlašćeni predlagač dostavila Predlog odluke o izboru članova Saveta Agencije za energetiku Republike Srbije. U skladu sa članom 40. Zakona o energetici predsednika i članove Saveta bira Narodna skupština po osnovu javnog konkursa koji raspisuje i sprovodi Komisija za sprovođenje postupka za izbor kandidata, koju obrazuje Vlada na predlog Ministarstva rudarstva i energetike. Vlada Republike Srbije donela je Odluku o obrazovanju Komisije za sprovođenje postupka za izbor kandidata za dva člana Saveta Agencije za energetiku Republike Srbije („Službeni glasnik RS”, broj 107/24 od 30. decembra 2024. godine), koji se biraju na period od šest godina. Za članove Komisije, na predlog Odbora, imenovani su Snežana Paunović, u tom trenutku predsednik Odbora za privredu, regionalni razvoj, trgovinu, turizam i energetiku i Nikola Radosavljević, zamenik predsednika Odbora. Rezultat rada Komisije Vlade je Predlog odluke da se za članove Saveta AERS izaberu Dejana Stefanović-Kostić i Ivana Spasić, na šest godina. 
		U uvodinim napomenama Veljko Stamenković, sekretar Ministarstva rudarstva i energetike, predstavio je tok postupka za izbor dva člana Saveta Agencije za energetiku Republike Srbije na mandat od šest godina. Ministarstvo rudarstva i energetike je službenim aktom od 7. marta 2024. godine od Odbora  za privredu, regionalni razvoj, trgovinu, turizam i energetiku Narodne skupštine zatražilo da odredi dva predstavnika Odbora u Komisiji za sprovođenje postupka za izbor kandidata za članove Saveta Agencije za energetiku Republike Srbije, u skladu sa članom 40. Zakona o energetici.  Postupak je iniciran zbog činjenice da je tokom 2024. godine isticao mandat za dva člana Saveta koji su Odlukom Narodne skupštine iz 2018. godine bili izabrani na mandat od šest godina. Nakon određivanja dva predstavnika Odbora, Ministrstvo rudarstva i energetike je Vladi predložilo obrazovanje Komisije u čiji sastav su predložena i tri istaknuta stručnjaka sa preko 15 godina radnog iskustva u oblasti energetike i to tri redovna univerzitetska profesora sa višedecenijskim iskustvom. Vlada je na sednici održanoj 30. decembra 2024. godine donela Odluku o obrazovanju Komisije za sprovođenje postupka za izbor kandidata za dva člana Saveta Agencije za energetiku Republike Srbije. Tekst javnog konkursa je objavljen 7. februara 2025. godine u „Službenom glasniku RS“, dnevnom listu „Politika“ i Internet prezentaciji Ministarstva rudarstva i energetike. Komisija je 7. marta 2025. godine održala drugu sednicu na kojoj je konstatovano da su na ovaj Javni konkurs podnete ukupno tri prijave, da su sve blagovremene i uredne i da su uz njih priloženi svi traženi dokazi i izjave. Jednoglasno je odlučeno da je potrebno sprovesti usmeni razgovor sa kandidtima. Komisija je 24. marta 2025. godine održala Treću sednicu na kojoj je sprovela usmeni razgovor sa kandidatima. Nakon sprovedenog usmenog razgovora sa svim kandidatima svaki član Komisije pojedinačno je ocenjivao svaku prijavu po oba kriterijuma posebno ocenama od 1 do 3, a onda su se određene ocene svih članova Komisije delile sa brojem 10 kako bi se izračunala prosečna ocena prijave. Mišljenje Komisije je podneto Vladi 28. marta 2025. godine, ali u tzv. „tehničkom mandatu Vlade“ nije usvojen Nacrt odluke o izboru ovih članova Saveta. Nakon izbora nove Vlade i konstituisanja nadležnih tela Vlade i Narodne skupštine, mišljenje Komisije je ponovo podneto Vladi 15. maja 2025. godine. Vlada je na sednici održanoj 29. maja 2025. godine usvojila Nacrt odluke o izboru ovih članova Saveta i isti podnela Narodnoj skupštini.  
	
	U diskusiji, narodni poslanici su izneli mišljenja i stavove.
		Konstatovano je da se kasni sa izborom, jer je istekao mandat u 2024. godini, a sada je već uveliko 2025. godina. Trebalo bi da je objavljen konkurs za izbor predsednika Saveta AERS, jer je i njemu istekao mandat. Primećeno je da se ne zna ko su redovni profesori fakulteta koji su bili članovi Komisije, a bilo je očekivano da se u materijalima dobije i mišljenje i sastav Komisije, što je zakonska procedura. Izneto je da su prispele tri prijave, a članovi Odbora nemaju informacije o trećem kandidatu, da Odbor proceni da li je izbor napravljen na najbolji mogući način pošto je reč o važnoj instituciji. Izneto je mišljenje da je potrebno da Odbor bude upoznat sa svim kandidatima. Da bi članovi Odbora mogli da glasaju, potrebno je da imaju informacije i o trećem kandidatu, da li je oštećen ili nije. Nema nikakvog obrazloženja i ne mogu se videti podaci, odnosno biografija trećeg kandidata. 
	Izneto je da je Komsija radila vrlo odgovorno i savesno. Razgovori su obavljeni sa svim kandidatima, svi članovi Komisije su kompetentni i napravljen je najbolji mogući izbor. Sve je bilo transparentno i moguće je dobiti sve podatke od Ministarstva redarstva i energetike ukoliko se zatraži. 
	Izneto je i mišljenje da ako neko ima diplomu fakulteta ne znači baš puno, jer je bitno iskustvo i stručnost. Svako značajno mesto u svim oblastima treba da vode ljudi iz odgovarajuće profesije i koji se time bave. 
		U odgovoru na postavljena pitanja i iznete stavove i mišljenja izneto je da je Zakonom o energetici regulisano da član/predsednik Saveta AERS kome je mandat istekao,  obavljaju tu dužnost do izbora novog člana/predsednika Saveta. S obzirom da je Vlada Republike Srbije zakonom ovlašćeni predlagač, znači da je Vlada ocenjivala kompetentnost kandidata na predlog Komisije za sprovođenje postupka za izbor kandidata. 
	U diskusijije postavljeno pitanje da li je validno mišljenje Komisije upućeno Vladi „u tehničkom mandatu“ koja to mišljenje nije usvojila i da li se Vlada „u tehničkom mandatu“ i u drugim slučajevima ne izjašnjava o predlozima do izbora nove Vlade, s obzirom da je usvojila neustavnu uredbu vezanu za visoko obrazovanje.
	U odgovoru na pitanje objašnjeno je da „Vlada u tehničkom mandatu“ ne donosi odluke i zbog toga nije usvojila predlog Komisije.
	U diskusiji su učestvovali: dr Dušan Bajatović, doc. dr Biljana Đorđević, Goran Nikolić, Nikola Radosavljević, Željko Veselinović i Stanislava Janošević. 
	Odbor je, na osnovu člana 54. i člana 203. stav 1. Poslovnika Narodne skupštine, podneo Narodnoj skupštini 
I Z V E Š T A J
	Odbor za privredu, regionalni razvoj, trgovinu, turizam i energetiku konstatovao je da je Predlog odluke o izboru članova Saveta Agencije za energetiku Republike Srbije podneo ovlašćeni predlagač, u skladu sa članom 40. Zakona o energetici.
	Odbor je odlučio da predloži Narodnoj skupštini da prihvati Predlog odluke o izboru članova Saveta Agencije za energetiku Republike Srbije.
	Za izvestioca Odbora na sednici Narodne skupštine određen je dr Dušan Bajatović, predsednik Odbora.
	PREDSEDNIK
	dr Dušan Bajatović

Treća tačka: OSNOVA ZA ZAKLjUČIVANjE UGOVORA IZMEĐU REPUBLIKE SRBIJE I MEĐUNARODNOG BIROA ZA IZLOŽBE O PRIVILEGIJAMA I POGODNOSTIMA NEOPHODNIM ZA UČEŠĆE NA MEĐUNARODNOJ PRIZNATOJ IZLOŽBI EKSPO 2027 BEOGRAD SRBIJA I TEKSTA UGOVORA IZMEĐU REPUBLIKE SRBIJE I MEĐUNARODNOG BIROA ZA IZLOŽBE O PRIVILEGIJAMA I POGODNOSTIMA NEOPHODNIM ZA UČEŠĆE NA MEĐUNARODNOJ PRIZNATOJ IZLOŽBI EKSPO 2027 BEOGRAD SRBIJA
 	
	Predsednik je podsetio da Odbor daje saglasnost za privremenu primenu Ugovora do stupanja na snagu, u skladu sa članom 8. stav 1. Zakona o zaključivanju i izvršavanju međunarodnih ugovora. Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana od datuma njegovog potpisivanja.
		U uvodnim napomenama, Slavica Savičić, državni sekretar u Ministarstvu finansija, prezentovala je elemente predviđenog ugovora. Postupak je pokrenut na osnovu Konvencije o međunaronnim izložbama koje je Republika Srbija ratifikovala i pristupila, to je Pariska konvencija iz 1928. godine. Nakon toga su usledili koraci koji su se ticali kandidature Republike Srbije za organizaciju ove izložbe, gde je i naša prijava za učešće potvrđena i tako je Republika Srbija dobila Organizaciju EKSPO 2027. Procedura je dosta složena i ima određene formalnosti pred Međunarodnim biroom za izložbe koji je osnovan predmetnom konvencijom, moraju se poštovati sve procedure i pravila potpisane saglasno Konvenciji. Jedno od tih formalnosti jeste i definisanje određenih privilegija učesnika na Međunarodnoj izložbi i uobičajeno i Konvenciji i pravilima Međunarodne orgaznizacije za izložbu, odnosno koje se bave organizacijom izložbi zaključuju se posebni ugovori. Napomenula je da se ovaj ugovor se zaključuje sa Međunarodnim biroom za izložbe i da su učesnici na toj izložbi države. Cilj Ugovora je da definiše privilegije i pogodnosti za države, međuvladine organizacije kao zvanične učesnike izložbe, i pravna lica i druge organizacije kao nezvanične učesnike izložbe. Ugovor je zasnovan na modelu koji je izradio Međunarodni biro za izložbe i sporazumima koje je Međunarodni biro zaključivao sa zemljama domaćinima prethodnih EKSPO izložbi. Korisnici privilegija i pogodnosti su: kancelarije komesara sekcije, kao privremeni pravni entiteti zvaničnih učesnika osnovanih sa isključivim ciljem učešća na izložbi, komesar sekcije, zamenik komesara sekcije, direktor paviljona i zaposleni ili radno angažovana lica kancelarije, članovi porodice komesara sekcije, zamenika komesara sekcije, direktora paviljona i osoblja za brigu o tim članovim porodice, drugi predstavnici zvaničnih učesnika, članovi i osoblje Međunarodnog biroa za izložbe i drugi nezvanični učesnici i njihovi predstavnici, koji imaju privilegije koje se odnose na ulazak, boravak i rad i radiofrekvencije.  Privilegije i pogodnosti koje su obuhvaćene ovim Ugovorom su osnivanje Kancelarije komesara sekcije u Republici Srbiji. Zvanični učesnik u Republici Srbiji predstavlja Kancelarija komesara sekcije koja ima svojstvo domaćeg pravnog lica i registruje su preko Agencije za privredne registre. Nakon osnivanja Kancelarija otvara bankovni račun uz mogućnosti primene pojednostavljene procedure. Na Kancelariju se ne primenjuju domaći propisi o evidentiranju stvarnih vlasnika, stečaja, finansijskih izveštavanja i revizije. Kancelarija prestaje da postoji brisanjem iz registra pod sledećim uslovima: vraćanjem izložbenog prostora organizatoru, sve obaveze u Republici Srbiji su ispunjene i nije u toku postupak u Republici Srbiji koji bi mogao ishodovati bilo kojom obavezom. Ulazak, boravak i rad - predviđeno je izdavanje EKSPO vize kao posebne vize „D“ sa periodom boravka potrebnim za obavljanje poslova u vezi sa izložbom, a najduže do 31. decembra 2027. godine. EKSPO viza omogućava boravak i rad bez obaveze pribavljanja odobrenja za privremeni boravak i jedinstvene dozvole. Izdaje se bez naknade, izdaje se nezavisno od postojanja viznog režima i  može se pribaviti pre ulaska i tokom zakonitog boravka lica u Republici Srbiji. Na izdavanje EKSPO vize ne primenjuje se pravilo i procedura koju primenjuje orgnizacija nadležana za poslove i zapošljavanje u skladu sa propisima koje regulišu zapošljavanje stranaca u Republici Srbiji. Kancelarije uživaju sledeće poreske olakšice: oslobađanje od poreza na dobit koju ostvare od komercijalnih aktivnosti na izložbi, oslobađanje od poreza na imovinu isključivo za svrhe učešća na izložbi, pravo na refundaciju (refakciju) povraćaja PDV na robu ili usluge za nekomercijalne delatnosti, oslobađanje od naknade za korišćenje javnih površina. Osoblje sekcije, članovi porodice komesara sekcije, zamenika komesara sekcije i direktora paviljona, kao i lica uključena u umetničke, kulturne i sportske događaje kancelarija pod uslovom da nemaju državljanstvo Republike Srbije ili prebivalište u Republici Srbiji, uživaju oslobađanje od poreza na dohodak koji je u direktnoj vezi sa izložbom i koji isplaćuje kancelarija u ili je ostvaren van Republike Srbije. Uvoz i carine Kancelarije su oslobođene uvoznih dažbina i PDV-a na robu koja se uvozi za obavljene institucionalnih i nekomercijalnih aktivnosti na izložbi i maksimum dva vozila za službenu upotrebu i rezervnih delova. Osoblje sekcije, članovi njihove porodice i lica neophodna za brigu o njima, kao i članovi osoblja Međunarodne organizacije za izložbu oslobođeni su od uvoznih dažbina i PDV- a na nameštaj, motorna vozila i robu koja se uvozi za ličnu upotrebu po najpovoljnijim uslovima za diplomatsko i konzularno osoblje u Republici Srbiji. Predviđen je privremeni uvoz u skladu sa Pariskom konvencijom uz obavezu izvoza najkasnije do 31. decembra 2027. godine. Socijalna sigurnost i zdravstveno osiguranje – Kancelarija nije obveznik uplate doprinosa za obavezno socijalno osiguranje za osoblje sekcije, članove porodica komesara sekcije, zamenika komesara sekcije i direktora paviljona, kao i lica uključena u umetničke, kulturne i sportske događaje, pod uslovom da nemaju državljanstvo Republike Srbije ili prebivalište u Republici Srbiji. Ipak Kancelarije moraju za osoblje sekcije i osoblje izlagača da obezbede zdravstveno osiguranje na jedan od sledećih načina: podnošenjem potvrde o pravima iz bilateralnih ugovora ili pribavljanjem polise zdravstvenog osiguranja koje važi u Republici Srbiji. Ostale privilegije i pogodnosti – vozačke dozvole: svim korisnicima privilegija i pogodnosti biće dozvoljeno upravljanje motornim vozilom u Republici Srbiji na osnovu strane vozačke dozvole i međunarodne vozačke dozvole najkasnije do 31. decembra 2027. godine. Radiofrekvencije: kancelarije dobijaju privremenu dozvolu za korišćenje radiofrekvencije bez naknade. Učešće u nacionlanom i obrazovnom sistemu: ustanovljeno je pravo za članove porodica osoblja sekcije na obrazovanju u obrazovnim institucijama u Beogradu pod uslovom priznanja stranih školskih isprava. Primena Ugovora: predviđena je privremena primena Ugovora u celosti od dana njegovog potpisivanja. Ugovor ostaje na snazi do 31. decembra 2027. godine, odnosno do brisanja poslednje kancelarije iz registra APR-a u zavisnosti od toga koji je datum kasniji. To je najkraće opisano za privremni Ugovor kojim se Ministarstvo finansija obratilo Vladi RS, a ona Odboru Narodne skupštine RS.
		Izneto je mišljenje da će se pod parolom specijalizovane izložbe EKSPO povezati razni projekti koji nisu ni u kakvoj vezi sa izložbom i da će biti izuzeti iz primene Zakona o javnim nabavkama, što je ovaj „leks specijalis“ omogućio, kao i da je to veliki rizik za korupciju, da će se bez konkurencije ugovarati različite nabavke drugih dobara, usluga i radova i da to neće biti poznato javnosti, a ni narodnim poslanicima. Nije dobro što se neće primenjivati Zakon o javnim nabavkama i što će ovaj projekat zadužiti Republiku Srbiju oko 18 milijardi. Ocenjeno je i da će uticati na velike regionalne razlike. Izneto je mišljenje su da bi bilo dobro novac uložiti u gradove i opštine koji se prazne u Srbiji, a trend migracije ka velikim gradovima se nastavlja. 
	Izneto je  mišljenje da je Ugovor tipski i standardizovan. Do pre desetak godina bruto društveni proizvod bio 30 milijardi evra, a sada sa EKPSPO će biti preko 100 milijardi evra, dok je  zaduženost Srbije  42% BDP. 
U diskusiji su postavljena sledeća pitanja:
- formulcija „nezvanični  učesnik“ je pravno lice, administrativno teritorijalna jedinica ili organizacija koja je dobila dozvolu od organizatora da učestvuje na EKSPU, a pitanje je – zašto je neophodno da pored države ili međuvladine organizacije bude i neki treći učesnik kao pravno lice; da li je takva praksa bila i na drugim izložbama, jer se stiče utisak da to otvara prostor za koruptivne poslove jer izjednačava nezvanične sa zvaničnim učesnicima, jer se dalje u celom Ugovoru nazivaju „učesnici“, što znači da su izjednačeni; 
- Registar komesara sekcije – piše da je to poseban registar koji se osniva pri APR – zašto se osniva pri APR i zašto će se registrovati kao domaća pravna lica; 
-što se tiče korisnika privilegije i pogodnosti nije jasna odredba o tome da će osoblje koje je neophodno za brigu o članovima porodice  imati iste privilegije; zašto nije jasnije definisano i zašto je rok u Ugovoru 31. decembar 2027. godine, imajući u vidu da se izložba završava 15. avgusta 2027. godine;
- što  se tiče solventnosti kancelarija komesara sekcije, zato što se na njih ne primenjuju odredbe o stečajnom postupku, ko garantuje poveriocima da će naplatiti svoja potraživanja ukoliko nisu solventni;
- zašto su oslobođeni plaćanja akciza na električnu energiju;
- član 12. tačka 3) da će njihovi dokumenti koji se odnose na poslovanje u ova tri meseca biti oslobođeni obaveze overe potpisa je u redu, ali šta znači da će se svi drugi vidovi overe primenjivati, s obzirom da mi nemamo vidove overe u našem pravu.
		U odgovoru na postavljena pitanja predstavnici Ministarstva su objasnili da Ugovor jeste standardizovan, ali je morao je da se usaglasi sa Međunarodnim biroom, što znači da je trebala proći određena faza usaglašavanja. Nezvanični učesnici nemaju sve privilegije, već samo privilegije koje se odnose na ulazak, boravak i rad, i na radiofrekvencije. Svaka država može da dovede svoje kulturno-umetničko društvo,  udruženje ili nešto tome slično, što će prezentovati kulturu ili stvaralaštvo i za njih se daje ograničeni nivo privilegija, a samo za stvarne učesnike, a to su države, daje se pun obim privilegija. Kancelarija se osniva u APR i ona je privremeno pravno lice upravo iz razloga obaveze plaćanja PDV, carine, kontrola, i svega ostalog što treba da ispune.  Što se tiče pitanja kako će se obezbediti solventnost, nema gašenja registracije dok se ne utvrdi da li su izmirene sve obaveze i da li ima nekih sporova. To je međunarodna organizacija i reputacija određene zemlje se ovde dovodi u pitanje ukoliko dođe do nekih problema u smislu kašnjenja plaćanja i slično. Što se tiče roka 31. decembar 2027. godine, izložba bi morala da se završi u avgustu 2027. godine, da se povuku svi sa lokacije, očiste paviljone, izmire sve račune, tako da je to period koji  treba da obezbedi mogućnost za završetak poslova svih učesnika.
		Izneto je da, iako trenutno ima problema u kašnjenju radova,  ako se misli na građevinske radove neće biti problema.
	
	U diskusiji su učestvovali: dr Dušan Bajatović, doc. dr Biljana  Đorđević, Dalibor Jekić, Branko Pavlović, Goran Nikolić i Stefan Janjić.


	U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 54. Poslovnika Narodne skupštine („Službeni glasnik RS“, broj 20/12 – prečišćen tekst), a u vezi sa dopisom Vlade Republike Srbije 05 Broj: 337-6432/2025-2 od 23. juna 2025. godine, 
		Odbor za privredu, regionalni razvoj, trgovinu, turizam i energetiku, na sednici održanoj 26. juna 2025. godine, doneo je sledeću
O D L U K U
1. Daje se saglasnost Vladi Republike Srbije za privremenu primenu Ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na međunarodnoj priznatoj izložbi Expo 2027 Beograd Srbija, do stupanja Ugovora na snagu.
1. Ovu Odluku dostaviti Vladi Republike Srbije, na dalju nadležnost.
1. Ovu Odluku dostaviti predsedniku Narodne skupštine, radi informisanja.

   PREDSEDNIK
dr Dušan Bajatović

O b r a z l o ž e nj e

	Dopisom 05 Broj: 337-6432/2025-2 od 23. juna 2025. godine Vlada Republike Srbije je dostavila nadležnom odboru Narodne skupštine Osnovu za zaključivanje Ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na međunarodnoj priznatoj izložbi Expo 2027 Beograd Srbija i tekst Ugovora, radi davanja saglasnosti za privremenu primenu do stupanja Ugovora na snagu, u skladu sa članom 8. stav 1. Zakona o zaključivanju i izvršavanju međunarodnih ugovora.
	Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokretnut u roku od 30 dana od datuma njegovog potpisivanja.
	Nakon razmatranja predloga Vlade, Odbor za privredu, regionalni razvoj, trgovinu, turizam i energetiku, zaključio je da postoje razlozi za privremenu primenu Ugovora između Republike Srbije i Međunarodnog biroa za izložbe o privilegijama i pogodnostima neophodnim za učešće na međunarodnoj priznatoj izložbi Expo 2027 Beograd Srbija i teksta Ugovora,  do stupanja Ugovora na snagu.
	U skladu sa navedenim, Odbor za privredu, regionalni razvoj, trgovinu, turizam i energetiku, odlučio je da da saglasnost Vladi da se Ugovor između Republike Srbije i Međunarodnog biroa za izložbe o privilegijama i pogodnostima neophodnim za učešće na međunarodnoj priznatoj izložbi Expo 2027 Beograd Srbija privremeno primenjuje, do stupanja Ugovora na snagu.

Sednica je zaključena u 16,20 časova.
	Sednica je prenošena u live stream-u i tonski snimana, a video zapis se nalazi na internet stranici Narodne skupštine. 

	
	 SEKRETAR		PREDSEDNIK

